പ്രതിപക്ഷം പാര്ലമെന്റിനെ അപമാനിക്കുന്നു: പ്രധാനമന്ത്രി ന്യൂഡല്ഹി: പ്രതിപക്ഷത്തിന്റെ ബഹളം മൂലം തുടര്ച്ചയായി നിര്ത്തിവയ്ക്കേണ്ടിവരുന്നത് പാര്ലമെന്റിനെ അപമാനിക്കലാണെന്നു പ്രധാനമന്ത്രി നരേന്ദ്ര മോദി. പ്രതിപക്ഷം ഭരണഘടനയെയും ജനാധിപത്യത്തെയും പൊതുസമൂഹത്തെയും അപമാനിക്കുകയാണെന്നും അദ്ദേഹം പറഞ്ഞു. പെഗാസസ് ഫോണ്ചോര്ത്തല് വിവാദത്തില് അന്വേഷണം ആവശ്യപ്പെട്ട് രണ്ടാഴ്ചയായി പ്രതിപക്ഷം തുടര്ച്ചയായി സഭ സ്തംഭിപ്പിക്കുന്നതിനോടു പ്രതികരിക്കുകയായിരുന്നു അദ്ദേഹം. ഒരാഴ്ചയ്ക്കിടെ രണ്ടാംതവണയാണു പ്രധാനമന്ത്രി, പ്രതിപക്ഷത്തിനെതിരേ രൂക്ഷ വിമര്ശനമുയര്ത്തുന്നത്. കോണ്ഗ്രസിനെ തുറന്നുകാണിക്കാന് കഴിഞ്ഞദിവസം പ്രധാനമന്ത്രി ബിജെപി എംപിമാരോട് നിര്ദേശിച്ചിരുന്നു. സഭാ സ്തംഭനം മൂലം പൊതുഖജനാവിന് 133 കോടി രൂപ നഷ്ടമായെന്ന കണക്കുമായി സര്ക്കാര് പിന്നീടു രംഗത്തെത്തുകയും ചെയ്തു. പ്രക്ഷോഭം ശക്തമാക്കുന്നതിന്റെ ഭാഗമായ 15 പ്രതിപക്ഷ പാര്ട്ടികളുടെ പ്രതിനിധികള്ക്ക് കോണ്ഗ്രസ് എംപി രാഹുല് ഗാന്ധി ചായ സത്കാരമൊരുക്കിയതിനു പിന്നാലെയാണു മോദിയുടെ വിമര്ശനം. തൃണമൂല് കോണ്ഗ്രസിന്റെ മഹുവ മൊയ്ത്ര, എന്സിപിയുടെ സുപ്രിയ സുലെ, ശിവസേനയുടെ സഞ്ജയ്റാവത്ത്, ഡിഎംകെയുടെ കനിമൊഴി തുടങ്ങിയവര് രാഹുലിനെ ചായ സത്കാരത്തില് പങ്കെടുത്തു.